ประกันภัยยันน้ำท่วมไม่ประทบเบี้ยรับรวม
ประกันภัยยืนยันน้ำท่วมไม่กระทบเบี้ยรับรวม แม้ยอดขายไตรมาส 4 ชะลอตัว เหตุ 3 ไตรมาสแรกวิ่งแรง
8 พ.ย. 2553

ประกันภัยยืนยันน้ำท่วมไม่กระทบเบี้ยรับรวม แม้ยอดขายไตรมาส 4 ชะลอตัว เหตุ 3 ไตรมาสแรกวิ่งแรง 
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยถึงภาวะน้ำท่วมทั่วประเทศในขณะนี้ คปภ.ได้ประสานงานกับบริษัทประกันวินาศภัยและบริษัทประกันชีวิตอย่างต่อเนื่อง และเชื่อว่าไม่น่าจะส่งผลกระทบต่อเบี้ยรับรวมที่ตั้งไว้ 4.2 แสนล้านบาท เนื่องจากคนไทยส่วนใหญ่มีเงินออม และยอมจ่ายเพิ่มเพื่อให้ได้รับความคุ้มครอง 
“ณ ไตรมาส3 ประกันมีเม็ดเงินรวมประมาณกว่า 3 แสนล้านบาท เพราะฉะนั้น เป้าหมายที่คปภ.ตั้งไว้ในสิ้นปีที่ 4.2 แสนล้านบาท นั้นไม่ใช่เรื่องยาก และไตรมาสสุดท้ายก็เป็นช่วงที่คนส่วนใหญ่ซื้อประกัน ส่วนปัญหาน้ำท่วมไม่น่าจะส่งผลกระทบ ที่คปภ.ต้องเปลี่ยนเป้าหมาย แม้ว่ากำลังซื้อที่หลายคนมองว่าน่าจะลดลงก็ตาม”
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต จำกัด กล่าวว่า จากสถานการณ์เกิดอุทกภัยในจังหวัดต่างๆ ของประเทศบริษัท เชื่อว่าไม่น่าจะส่งผลกระทบต่อเป้าหมายเบี้ยรับรวมของบริษัท โดยคงเป้าหมายเอาไว้ที่ 30,550 ล้านบาทเหมือนเดิม 
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ไตรมาส 4 ของปีนี้คาดว่าตลาดจะเริ่มชะลอตัวลง เนื่องจากยอดขายรถยนต์ในไตรมาส 4 ของปี 2553 เติบโตลดลงเมื่อเทียบกับไตรมาส 4 ของปี 2552 ที่เติบโตสูงมาก ซึ่งเบี้ยประกันภัยส่วนใหญ่มาจากรถยนต์ หากยอดขายลดลงจะทำให้เบี้ยลดลงด้วย
อย่างไรก็ตาม เชื่อมั่นว่าเบี้ยประกันรับรวมของทั้งธุรกิจที่ตั้งเป้าหมายไว้ที่ 1.25 แสนล้านบาท จะทำได้ตามเป้าหมายที่วางไว้ แม้ว่าไตรมาส 4 จะชะลอตัวลง แต่ 3 ไตรมาสที่ผ่านมาเบี้ยรับรวมเติบโตถึง 12% ซึ่งถือว่าทำได้ดี
สำหรับ ความเสียหายของทั้งธุรกิจยังไม่ทราบ เนื่องจากไม่มีหน่วยงานกลางในการรวบรวมข้อมูล ซึ่งทางสมาคมฯมีแนวคิดที่จะตั้งหน่วยงานขึ้นมาเพื่อเก็บรวบรวมสถิติ และ ขอความร่วมมือไปยังบริษัทประกันภัยให้ส่งข้อมูลให้ทางสมาคมฯ หากจะต้องส่งข้อมูลให้กับทางคปภ.เพื่อจะได้มีข้อมูลเดียวกัน